### NN 121/2025 (17.9.2025.), Uredba o izmjenama i dopunama Uredbe o policijskim zvanjima

VLADA REPUBLIKE HRVATSKE

1722

Na temelju članka 57. Zakona o policiji (»Narodne novine«, br. 34/11., 130/12., 89/14. – vjerodostojno tumačenje, 151/14., 33/15., 121/16., 66/19. i 155/23.), Vlada Republike Hrvatske je na sjednici održanoj 16. rujna 2025. donijela

UREDBU

O IZMJENAMA I DOPUNAMA UREDBE O POLICIJSKIM ZVANJIMA

Članak 1.

U Uredbi o policijskim zvanjima (»Narodne novine«, br. 7/22. i 149/22.), u članku 1. stavku 1. iza riječi: »završenom stupnju obrazovanja,« dodaju se riječi: »postupak polaganja ispita za policijska zvanja,«.

Članak 2.

Članak 3. mijenja se i glasi:

»(1) Policijski službenik redovno se promiče kroz policijska zvanja u neposredno više zvanje ako:

1. ima propisan stupanj obrazovanja

2. je položio državni ispit

3. je u prethodnom policijskom zvanju proveo najmanje četiri godine

4. je završio propisane oblike stručnog usavršavanja

5. je u vremenu potrebnom za promaknuće ocjenjivan najmanje ocjenom »uspješan«

6. je položio ispit za zvanje.

(2) Policijski službenik ima pravo polaganja ispita za neposredno više policijsko zvanje od svog osobnog policijskog zvanja jednu godinu prije ispunjavanja uvjeta iz stavka 1. točke 3. ovoga članka.

(3) Iznimno od stavka 1. točke 3. i stavka 2. ovoga članka, policijski službenik iz članka 7. stavka 1. podstavka 1., koji u zvanju policajac provede najmanje dvije godine, stječe pravo pristupiti polaganju ispita za zvanje viši policajac, a policijsko zvanje stječe danom uspješno položenog ispita za zvanje.

(4) Iznimno od stavka 1. točke 3. i stavka 2. ovoga članka, policijski službenik iz članka 7. stavka 1. podstavka 2., koji u zvanju viši policajac provede najmanje dvije godine, stječe pravo pristupiti polaganju ispita za zvanje samostalni policajac, a policijsko zvanje stječe danom uspješno položenog ispita za zvanje.

(5) Oblik stručnog usavršavanja policijskog službenika iz stavka 1. točke 4. ovoga članka odnosi se na svaki oblik stručnog usavršavanja, a uključuje: tečajeve, seminare, stručna savjetovanja, predavanja, dopunsko stručno usavršavanje, policijski trening, informatičke tečajeve i tečajeve stranog jezika, specijalizacije i ostale oblike obrazovanja koje provodi ili organizira Ministarstvo za potrebe policijskih službenika, stručno-edukativne sajmove konferencije i simpozije te stručne skupove koji se provode izvan Ministarstva u Republici Hrvatskoj i u inozemstvu i na koje Ministarstvo upućuje policijske službenike, godišnje edukativno-radne sastanke koje provode pojedine linije rada za svoje potrebe, stručne webinare i druge oblike edukacija na daljinu, kao i druge oblike stručnog usavršavanja koji doprinose profesionalnom razvoju policijskog službenika.

(6) Policijski službenik je završio propisani oblik stručnog usavršavanja ako je, u vremenu koje je proveo u osobnom policijskom zvanju prije podnošenja prijave za polaganje ispita za zvanje, sudjelovao u najmanje tri oblika stručnog usavršavanja navedena u stavku 5. ovoga članka.

(7) Ispit za policijsko zvanje iz stavka 1. točke 6. ovoga članka, od policijskog zvanja glavni policijski inspektor do policijskog zvanja glavni policijski savjetnik polaže se pisanim stručnim radom i obranom rada, dok se za sva druga policijska zvanja iz članka 7. ove Uredbe polaže usmenim testiranjem sukladno Programskom sadržaju navedenom u Prilogu 5., koji je tiskan uz ovu Uredbu i čini njezin sastavni dio.

(8) Policijski službenik redovno se promiče u zvanje policijski savjetnik i glavni policijski savjetnik, ako je, uz ispunjenje uvjeta iz stavka 1. točaka 1., 2., 3., 4. i 6. ovoga članka, u vremenu potrebnom za redovno promaknuće, najmanje jednom ocijenjen ocjenom »naročito uspješan« ili »izvrstan.«.

Članak 3.

U članku 5. stavak 1. mijenja se i glasi:

»(1) Ministar unutarnjih poslova (u daljnjem tekstu: ministar) može, na prijedlog glavnog ravnatelja policije, izvanredno promaknuti u neposredno više policijsko zvanje policijskog službenika godinu dana prije roka propisanog člankom 3. stavkom 1. točkom 3. ove Uredbe, ako je u zadnje dvije godine ocijenjen ocjenom najmanje »naročito uspješan« te je ispunio uvjete iz članka 3. stavka 1. točaka 1. i 4. ove Uredbe i nije mu izdano rješenje o obustavi postupka za polaganje ispita za policijsko zvanje.«.

Iza stavka 2. dodaje se stavak 3. koji glasi:

»(3) Policijski službenik koji je iznimno promaknut ne može biti izvanredno promaknut prije isteka roka od dvije godine od iznimnog promaknuća.«.

Članak 4.

Članak 7. mijenja se i glasi:

»(1) Za policijske službenike koji su sukladno Hrvatskom klasifikacijskom okviru (u daljnjem tekstu: HKO) stekli cjelovitu kvalifikaciju razine 4.1 ili 4.2, utvrđuju se sljedeća policijska zvanja:

– policajac

– viši policajac

– samostalni policajac

– policijski narednik i

– viši policijski narednik.

(2) Za policijske službenike koji su sukladno HKO-u stekli cjelovitu kvalifikaciju razine 6.st ili 6.sv utvrđuju se sljedeća policijska zvanja:

– policijski narednik

– viši policijski narednik

– samostalni policijski narednik

– policijski inspektor i

– viši policijski inspektor.

(3) Za policijske službenike koji su sukladno HKO-u stekli cjelovitu kvalifikaciju razine 7.1.st ili 7.1.sv, utvrđuju se sljedeća policijska zvanja:

– policijski inspektor

– viši policijski inspektor

– samostalni policijski inspektor

– glavni policijski inspektor

– policijski savjetnik i

– glavni policijski savjetnik.«.

Članak 5.

Članak 8. mijenja se i glasi:

»(1) Osoba sa cjelovitom kvalifikacijom razine 4.1 ili 4.2 sukladno HKO-u primljena u policiju stječe policijsko zvanje policajac nakon uspješno završenog vježbeničkog staža ili probnog rada i položenog državnog ispita.

(2) Policijski službenik sa cjelovitom kvalifikacijom razine 4.1 ili 4.2 sukladno HKO-u redovno stječe policijsko zvanje iz članka 7. stavka 1. ove Uredbe, ako je ispunio uvjete iz ove Uredbe, osim u slučaju kada se policijski službenik raspoređuje na radno mjesto iz članka 11.a ove Uredbe.«.

Članak 6.

Članak 9. mijenja se i glasi:

»(1) Osoba primljena u policiju sa stečenom cjelovitom kvalifikacijom razine 6.st ili 6.sv sukladno HKO-u, stječe policijsko zvanje policijski narednik nakon uspješno završenog vježbeničkog staža ili probnog rada, položenog državnog ispita i ispita za policijsko zvanje.

(2) Policijski službenik koji je najmanje četiri godine proveo na radnom mjestu policijskog službenika za koje je kao uvjet propisana cjelovita kvalifikacija razine 4.1 ili 4.2 sukladno HKO-u, a stekne cjelovitu kvalifikaciju razine 6.st ili 6.sv sukladno HKO-u, stječe policijsko zvanje policijski narednik u trenutku kumulativnog ispunjenja navedenih uvjeta.

(3) Iznimno od stavka 2. ovoga članka, policijski službenik koji je viši stupanj obrazovanja stekao na Veleučilištu kriminalistike i javne sigurnosti stječe policijsko zvanje viši policijski narednik u trenutku završetka školovanja ili stjecanjem statusa policijskog službenika.

(4) Policijski službenik iz stavaka 1., 2. i 3. ovoga članka redovno se promiče u neposredno više policijsko zvanje iz članka 7. stavka 2. ove Uredbe, ako je ispunio uvjete iz ove Uredbe.«.

Članak 7.

Članak 10. mijenja se i glasi:

»(1) Osoba primljena u policiju sa stečenom cjelovitom kvalifikacijom razine 7.1.st ili 7.1.sv sukladno HKO-u, stječe policijsko zvanje policijski inspektor nakon uspješno završenog vježbeničkog staža ili probnog rada, položenog državnog ispita i ispita za policijsko zvanje.

(2) Osoba sa cjelovitom kvalifikacijom razine 7.1.st ili 7.1.sv sukladno HKO-u i s radnim iskustvom od pet ili više godina na radnom mjestu u struci usko vezanoj za obavljanje policijskog posla za koje je kao uvjet propisana cjelovita kvalifikacija razine 7.1.st ili 7.1.sv sukladno HKO-u, koja se prima u policiju ili se premješta na radno mjesto policijskog službenika, nakon završetka probnog rada, položenog državnog ispita i ispita za policijsko zvanje, stječe policijsko zvanje viši policijski inspektor.

(3) Policijski službenik koji je najmanje pet godina proveo na radnom mjestu policijskog službenika za koje je kao uvjet propisana cjelovita kvalifikacija razine 4.1 ili 4.2 sukladno HKO-u, a koji stekne cjelovitu kvalifikaciju razine 7.1.st ili 7.1.sv sukladno HKO-u, stječe policijsko zvanje policijski inspektor kad položi ispit za zvanje.

(4) Policijski službenik koji je najmanje tri godine proveo na radnom mjestu policijskog službenika za koje kao uvjet je propisana cjelovita kvalifikacija razine 6.st ili 6.sv sukladno HKO-u, a koji stekne cjelovitu kvalifikaciju razine 7.1.st ili 7.1.sv sukladno HKO-u, stječe policijsko zvanje policijski inspektor u trenutku kumulativnog ispunjenja navedenih uvjeta.

(5) Iznimno od stavaka 3. i 4. ovoga članka, policijski službenik koji je viši stupanj obrazovanja stekao na Veleučilištu kriminalistike i javne sigurnosti stječe policijsko zvanje viši policijski inspektor u trenutku završetka školovanja ili stjecanjem statusa policijskog službenika.

(6) Policijski službenik iz stavaka 1., 2., 3. i 4. ovoga članka redovno se promiče u neposredno više policijsko zvanje iz članka 7. stavka 3. ove Uredbe, ako je ispunio uvjete iz ove Uredbe.«.

Članak 8.

Članak 17. mijenja se i glasi:

»(1) Temu pisanog stručnog rada predlaže kandidat za polaganje ispita za zvanje u prijavi za polaganje, a koju Ispitno povjerenstvo može prihvatiti ili zatražiti doradu teme u roku od 30 dana od zaprimanja prijave.

(2) Pisani stručni rad kandidat dostavlja elektroničkom poštom predsjedniku i članovima Ispitnog povjerenstva, a u iznimnim slučajevima može ga dostaviti i na drugi način, najkasnije u roku od 90 dana od prihvaćanja teme pisanog stručnog rada.

(3) Provjeru izvornosti i autentičnosti pisanog stručnog rada provodi Policijska akademija korištenjem dostupnih softverskih programa za tu namjenu te izvješće o provedenoj provjeri dostavlja Ispitnom povjerenstvu.

(4) Pisani stručni rad Ispitno povjerenstvo ocjenjuje ocjenom zadovoljava ili ne zadovoljava najkasnije u roku od 60 dana od dana predaje pisanog stručnog rada.

(5) Ako je pisani stručni rad ocijenjen ocjenom zadovoljava, kandidat će ga braniti pred Ispitnim povjerenstvom najkasnije u roku od 60 dana od dana ocjenjivanja rada.

(6) Ako je rad uspješno obranjen, ispit za zvanje je položen, a pisani stručni rad se objavljuje u digitalnoj bazi podataka Ministarstva.

(7) U digitalnu bazu podataka iz stavka 6. ovoga članka neće se unositi pisani stručni radovi čiji sadržaj je klasificiran.

(8) U slučaju da se pisani stručni rad ne može ocijeniti ocjenom zadovoljava, Ispitno povjerenstvo obavještavat će policijskog službenika o potrebi dorade pisanog stručnog rada.

(9) Rok za doradu pisanog stručnog rada iz stavka 8. ovoga članka je 90 dana od dana ocjenjivanja rada.

(10) Ako pisani stručni rad ne bude dostavljen u roku iz stavka 2. ovoga članka, odnosno ako dorađeni pisani stručni rad bude ocijenjen ocjenom ne zadovoljava, ne bude dostavljen u roku iz stavka 9. ovoga članka ili ako nije uspješno obranjen pred Ispitnim povjerenstvom, ispit za zvanje nije položen.

(11) Policijski službenik koji nije položio ispit za zvanje pisanim stručnim radom, može ga ponovno polagati nakon proteka roka od šest mjeseci od dana prethodnog polaganja.

(12) Policijskom službeniku, koji tri puta za redom ne položi ispit za policijsko zvanje pisanim stručnim radom, ustrojstvena jedinica nadležna za ljudske potencijale izdat će rješenje o obustavi postupka za polaganje ispita za policijsko zvanje.

(13) Policijski službenik iz stavka 12. ovoga članka, može ponovno pristupiti polaganju ispita za policijsko zvanje pisanim stručnim radom nakon proteka roka od tri godine od dana pravomoćnosti rješenja iz stavka 12. ovoga članka.

(14) Policijskom službeniku koji ispit za zvanje pisanim stručnim radom nije položio zbog utvrđene povrede izvornosti i autentičnosti ili drugih etičkih standarda, izdat će se rješenje iz stavka 12. ovoga članka.

(15) Policijski službenik iz stavka 14. ovoga članka može ponovno pristupiti polaganju ispita pisanim stručnim radom nakon proteka roka od tri godine od dana pravomoćnosti rješenja iz stavka 12. ovoga članka.

(16) Policijski službenik može odgoditi obranu pisanog stručnog rada, ako zbog nepredvidivih okolnosti koje su nastale unutar roka iz stavka 5. ovoga članka, nije mogao pristupiti obrani, pod uvjetom da te okolnosti opravda.«.

Članak 9.

U članku 20. stavku 3. iza točke 7. dodaju se točke 8. i 9. koje glase:

»8. oznaka zapovjednik svečanog postroja u obliku je pravokutnika, širine 20 mm i dužine 48 mm iz hrvatskog tropleta žute boje i pravokutnika širine 17 mm i dužine 19 mm, podijeljen na četiri istovjetna polja od kojih su dva crvene i dva bijele boje.

9. oznaka pripadnik svečanog postroja u obliku je dva pravokutnika, širine 10 mm i dužine 48 mm iz hrvatskog tropleta žute boje i pravokutnika širine 17 mm i dužine 19 mm, podijeljen na četiri istovjetna polja od kojih su dva crvene i dva bijele boje (između dva pravokutnika).«.

Članak 10.

U PRILOGU 1. dijelu »IZGLED OZNAKA OSOBNIH POLICIJSKIH ZVANJA I FUNKCIONALNIH OZNAKA« iza funkcionalne oznake ČLAN POLICIJSKE KLAPE dodaju se nove funkcionalne oznake:

|  |  |
| --- | --- |
| ![](/files/_web/sluzbeni-dio/2025/133403/images/7573.jpg) | ZAPOVJEDNIK SVEČANOG POSTROJA |
| ![](/files/_web/sluzbeni-dio/2025/133403/images/7565.jpg) | PRIPADNIK SVEČANOG POSTROJA |

PRIJELAZNE I ZAVRŠNA ODREDBA

Članak 11.

U svrhu ostvarivanja uvjeta za promicanje kroz policijska zvanja prema odredbama ove Uredbe, dosadašnje ocjene rada policijskih službenika koje su bile propisane zakonom kojim se uređuju osnove organizacije policije i specifičnosti radnopravnog položaja policijskih službenika, smatraju se ocjenama utvrđenim propisima kojima je uređeno ocjenjivanje državnih službenika, na sljedeći način:

– ocjena »ne zadovoljava« – »ne zadovoljava«

– ocjena »zadovoljava« – »zadovoljava«

– ocjena »dobar« – »uspješan«

– ocjena »uspješan« – »naročito uspješan«

– ocjena »naročito uspješan« – »izvrstan«.

Članak 12.

(1) Policijski službenik koji je cjelovitu kvalifikaciju razine 6.st ili 6.sv sukladno HKO-u stekao na Veleučilištu kriminalistike i javne sigurnosti prije zasnivanja radnog odnosa u Ministarstvu unutarnjih poslova te mu, sukladno odredbama članka 9. stavka 3. i članka 10. stavka 5. Uredbe o policijskim zvanjima (»Narodne novine«, br. 7/22. i 149/22.) nije bilo moguće priznati odgovarajuće policijsko zvanje, stupanjem na snagu ove Uredbe stječe policijsko zvanje »viši policijski narednik«, ako je njegovo policijsko zvanje niže.

(2) Policijski službenik koji je cjelovitu kvalifikaciju razine 7.1.st ili 7.1.sv sukladno HKO-u stekao na Veleučilištu kriminalistike i javne sigurnosti prije zasnivanja radnog odnosa u Ministarstvu unutarnjih poslova te mu, sukladno odredbama članka 9. stavka 3. i članka 10. stavka 5. Uredbe o policijskim zvanjima (»Narodne novine«, br. 7/22. i 149/22.) nije bilo moguće priznati odgovarajuće policijsko zvanje, stupanjem na snagu ove Uredbe stječe policijsko zvanje »viši policijski inspektor«, ako je njegovo policijsko zvanje niže.

Članak 13.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/85
 Urbroj: 50301-04/25-25-3
 Zagreb, 16. rujna 2025.

Predsjednik
 mr. sc. Andrej Plenković, v. r.